Obrazloženje 
Nacrta prijedloga Odluke o izmjenama i dopunama Odluke o građevinskom zemljištu

Pravni temelj za donošenje Odluke o izmjenama i dopunama Odluke o građevinskom zemljištu je članak 35. stavak 2. Zakona o vlasništvu i drugim stvarnim pravima (“Narodne novine“ broj 91/96, 68/98, 137/99, 22/00, 73/00, 114/01, 79/06, 141/06, 146/08, 38/09, 153/09, 143/12, 152/14, 81/15 – pročišćeni tekst i 94/17 – ispr. pročišćenog teksta) kojim je uređeno da ovlasti za raspolaganje, upravljanje i korištenje stvarima u vlasništvu jedinica lokalne samouprave imaju tijela jedinica lokalne samouprave određena propisom o ustrojstvu lokalne i područne (regionalne) samouprave.
S ciljem poboljšanja transparentnosti i učinkovitosti upravljanja imovinom, nadležni Upravni odjel nastoji ciljano provedbom aktivnosti urediti način raspolaganja imovinom Grada Rijeke (u daljnjem tekstu: Grad), između ostalog u segmentu zemljišta. 
Nakon stupanja na snagu ove Odluke donesen je novi Zakon o prostornom uređenju (“Narodne novine“ broj 155/25) i novi Zakon o gradnji (“Narodne novine“ broj 155/25) koji uređuju područje prostornog uređenja i gradnje, te je odredbe ove Odluke potrebno uskladiti s važećim zakonskim rješenjima.
U odnosu na važeću Odluku novost je usklađenje sa člankom 219. Zakona o prostornom uređenju kojim je propisano da jedinica lokalne i područne (regionalne) samouprave može bez provedbe javnog natječaja prodati:
-  dio neizgrađenog zemljišta potrebnog za formiranje neizgrađene građevne čestice u skladu s aktom za provedbu zahvata u prostoru, ako taj dio ne prelazi 50 % površine planirane građevne čestice,
-  dio zemljišta potrebnog za formiranje izgrađene građevne čestice u skladu s aktom za provedbu zahvata u prostoru,
-  zemljište koje čini građevnu česticu zgrade odnosno zemljište nužno za redovitu uporabu zgrade za koju je na temelju posebnog zakona kojim se uređuje ozakonjenje nezakonitih zgrada doneseno rješenje o izvedenom stanju.
U članku 139. stavku 2. Zakona o prostornom uređenju kao akti za provedbu zahvata u prostoru  navedeni su: urbanistički projekt, infrastrukturni projekt, lokacijska dozvola, dozvola za promjenu namjene i uporabu građevine, dozvola za uporabu zahvata u prostoru koji nisu građenje, rješenje o utvrđivanju građevne čestice, rješenje o utvrđivanju zemljišta nužnog za redovitu uporabu građevine, potvrda parcelacijskog elaborata, potvrda o usklađenosti zahvata u prostoru s prostorno-planskom dokumentacijom te građevinska dozvola izdana na temelju posebnog zakona kojoj ne prethodi postupak izdavanja lokacijske dozvole. Izmjene se odnose na članak 15. stavak 2. Odluke.
Nadalje, u odnosu na važeću Odluku, uvodi se dvostupanjsko odlučivanje o raspolaganju imovinom veće vrijednosti (iznad 132.722,81 eura) na način da se predlaže da o raspisivanju i provođenju javnog natječaja odluku donosi Gradsko vijeće.
Iako navedeno nije u obvezi jedinica lokalne i područne (regionalne) samouprave, smatramo da se na predloženi način transparentnije raspolaže imovinom. 
Nadalje, u odnosu na važeću Odluku, u članku 17. stavku 1. Odluke nadopunjen je i izmijenjen sadržaj natječajne dokumentacije na način da je sadržaj iste detaljnije uređen kako bi građanima koji su ponuditelji bilo jasnije što sve trebaju dostaviti uz ponudu i na koji način ponudu uvezati i numerirati, a sve u cilju veće transparentnosti, odnosno da se onemogući naknadno vađenje ili umetanje listova ili dijelova ponude.
U člancima 23. i 24. Odluke, izmijenjene su odredbe vezane uz otkaz ugovora o zakupu zemljišta te stupanje u prava i obveze dosadašnjeg zakupnika budućim zakupnicima, a članak 27. stavak 5. Odluke je nadopunjen na način da je naveden rok plaćanja naknade za osnivanje prava služnosti.

Sastavni dio teksta prijedloga Odluke su prijelazne i završne odredbe kojima se regulira stupanje na snagu Odluke o izmjenama i dopunama Odluke o građevinskom zemljištu.  
Postupci započeti po odredbama trenutno važeće Odluke u kojima do dana stupanja na snagu izmjena i dopuna iste Odluke nije donesena odluka o raspisivanju i provođenju javnog natječaja, odnosno odluka o prodaji bez provođenja javnog natječaja, dovršiti će se prema odredbama izmjena i dopuna iste.

Gradsko vijeće će u roku od 6 mjeseci od dana stupanja na snagu ove Odluke donijeti Cjenik građevinskog zemljišta u smislu članka 33. stavka 1. nove Odluke, a za što su već izrađeni Procjembeni elaborati od strane Antuna Štefanića, dipl.ing.građ., stalnog sudskog vještaka za područja građevinarstva i procjene vrijednost nekretnina, za koje je Procjeniteljsko povjerenstvo Grada Rijeke na sjednici održanoj 11. veljače 2026. godine zaključilo da su u istima primijenjene metode sukladno Zakonu o procjeni vrijednosti nekretnina i pravilnicima. 
Sukladno navedenom, po stupanju na snagu ove  Odluke o izmjenama i dopunama odluke o građevinskom zemljištu koja je predmet materijala, provesti će se javno savjetovanje sa zainteresiranom javnošću, te potom  Gradskom vijeću Cjenik dostaviti na raspravljanje i donošenje.
Do donošenja istoga, ostaje na snazi i primjenjivat će se trenutno važeći Cjenik („Službene novine Primorsko-goranske županije“ broj 1/23).

Odluka o izmjenama i dopunama Odluke o građevinskom zemljištu stupa na snagu osmoga dana od dana objave u „Službenim novinama Grada Rijeke“. 
Slijedom iznijetog u tekstu ovog materijala predlaže se donošenje Odluke o izmjenama i dopunama Odluke o građevinskom zemljištu.    

U nastavku se daje obrazloženje po izmijenjenim i dopunjenim člancima predložene Odluke o izmjenama i dopunama Odluke o građevinskom zemljištu:

Članak 1.

Članak 9. Odluke o građevinskom zemljištu („Službene novine Grada Rijeke“ broj 5/25) (u daljnjem tekstu: Odluka) mijenja se, budući da Grad Rijeka smatra kako naknadu za osnivanje prava služnosti puta (kolno pješačkog pristupa) na zemljištima koja se nalaze u atraktivnoj zoni građevinskog zemljišta treba utvrđivati na način da se za svaku nekretninu izradi procjembeni elaborat u skladu s propisima kojima se uređuje procjena vrijednosti nekretnina jer bi se tako utvrdila tržišna vrijednost nekretnine u konkretnom trenutku. Grad prilikom raspolaganja zemljištem postupa s pažnjom dobroga gospodara, a budući da je ovdje riječ o služnostima na atraktivnim zemljištima koja se nalaze u centru grada, takva pažnja je nužna. 

Članak 2.

U članku 13. Odluke stavak 2. točka 1. c) Odluke briše se kako bi se materija uskladila sa novom odredbom članka 219. Zakona o prostornom uređenju (“Narodne novine“ broj 155/25).

U stavku 4. istoga članka dodaju se navedene riječi kako bi se utvrdilo da se institut razvrgnuća detaljno regulira u zakonu kojim se uređuju prava i obveze u vezi vlasništva i drugih stvarnih prava.

Zakon o vlasništvu i drugim stvarnim pravima u  članku 51. stavku 3. propisuje da suvlasnici čiji su suvlasnički dijelovi zajedno barem devet desetina, ne moraju učiniti vjerojatnim osobito ozbiljan razlog iz članka 51. stavka 1.



Članak 3.
U članku 15. Odluke stavak 2. mijenja se, a stavak 3. briše se kako bi se materija uskladila sa novom odredbom članka 219. Zakona o prostornom uređenju (“Narodne novine“ broj 155/2025).

Članak 4.

U članku 16. Odluke stavak 1. se mijenja kako bi se propisao način prethodnog odlučivanja o raspolaganju nekretninama veće vrijednosti. Naime, iako člankom 48. Zakona o lokalnoj i područnoj (regionalnoj) samoupravi (“Narodne novine“ broj 144/20) nije propisana obveza jedinica lokalne i područne (regionalne) samouprave postupanja na predloženi način, isto se predlaže budući bi se Gradsko vijeće uključilo u prethodno odlučivanje o raspolaganju, te transparentnije i svrsishodnije donijela odluka o raspolaganju nekretninama veće vrijednosti.

U stavku 3. točki 5. istoga članka mijenjaju se navedene riječi kako bi se terminologija uskladila sa člankom 17. Odluke.

Članak 5.

U članku 17. Odluke u stavku 1. izmijenjen je sadržaj natječajne dokumentacije na način da je isti dodatno pojašnjen i preciziran, a s ciljem da prijavljivanje na javni natječaj ponuditeljima bude jasnije i transparentnije.

Članak 6.

U članku 23.Odluke stavci 7. i 8. dodani su kako bi se utvrdila prava i obveze zakupnika i Grada u slučaju otkaza ugovora o zakupu od strane zakupnika, a sve u cilju transparentnijeg korištenja zemljišta.

Članak 7. 

Članak 24. Odluke mijenja se na način da se odobrenje stupanja u prava i obveze dosadašnjeg zakupnika budućim zakupnicima ne uvjetuje smrću zakupnika za fizičke osobe ili brisanjem iz sudskog registra za pravne osobe.

Članak 8.

U članku 27. Odluke u stavku 5. dodaju se navedene riječi kako bi se naveo rok u kojem je ovlaštenik prava služnosti dužan platiti naknadu za osnivanje prava služnosti.

Članak 9.

U članku 33. Odluke u stavku 1. mijenjaju se navedene riječi budući da je za donošenje Cjenika nadležno Gradsko Vijeće.


Članak 10.  

Ovim člankom se utvrđuje da će se postupci započeti po odredbama Odluke o građevinskom zemljištu ("Službene novine Grada Rijeke broj 5/15) u kojima do dana stupanja odnosno odluka o prodaji bez provođenja javnog natječaja, dovršiti prema odredbama ove Odluke.

Članak 11.

Ovim člankom se utvrđuje da će Gradsko vijeće u roku od 6 mjeseci od dana stupanja na snagu ove Odluke donijeti Cjenik građevinskog zemljišta u smislu članka 33. stavka 1. ove Odluke, a do donošenja istoga, ostaje na snazi i primjenjivat će se Cjenik građevinskog zemljišta („Službene novine Grada Rijeke“ broj 1/23).


Članak 12.

[bookmark: _GoBack]Ovim člankom se utvrđuje da Odluka stupa na snagu osmoga dana od dana objave u "Službenim novinama Grada Rijeke“.

